Oficialusis leidinys L 095 , 15/04/2000 p. 0024 - 0029



Komisijos reglamentas (EB) Nr. 790/2000 2000 m. balandžio 14 d. nustatantis prekybos pomidorais standartus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ypač į jo 2 straipsnio 2 dalį, kadangi: (1) Pomidorai yra nurodyti kartu su kitais Reglamento (EB) Nr. 2200/96 I priede išvardytais produktais, kuriems turi būti patvirtinami standartai. Komisijos reglamentas (EEB) Nr. 778/83, nustatantis pomidorų kokybės standartus [3], su paskutiniais pakeitimais, padarytais Reglamentu (EB) Nr. 2522/97 [4], buvo dažnai keičiamas ir daugiau nebegali užtikrinti teisinio aiškumo. (2) Todėl taisyklės turi būti pertaisomos, o Reglamentas (EEB) Nr. 778/83 panaikinamas. Tuo tikslu, siekiant skaidrumo pasaulinėje rinkoje, turėtų būti atsižvelgta į standartą, kurį pomidorams taikyti rekomenduoja Jungtinių Tautų Europos ekonominės komisijos (UN/ECE) Greitai gendančių produktų ir kokybės gerinimo standartizavimo darbo grupė. (3) Taip pat turi būti patikslinama, kad vynuoginiai pomidorai (įskaitant kokteilinius pomidorus) sudaro ketvirtą komercinę rūšį, besiskiriančią nuo kitų trijų anksčiau identifikuotų komercinių rūšių (apvalių pomidorų, rumbuotų pomidorų ir slyvinių pomidorų). Taip pat turi būti išsamiai nurodomos įvairios priimtinos pomidorams būdingos komercinio pateikimo formos. Be to, šviežių pomidorų rinkos vystymasis priklauso nuo organoleptinių šio produkto savybių, kurios, ypač mažmeninės prekybos etape, gali būti labai įvairios. Todėl turi būti leidžiama ant pakuotės nurodyti pagrindinio prinokimo kriterijaus mažiausias arba didžiausias vertes, kad vartotojai galėtų nusipirkti vaisius, pasižyminčius jiems reikiamomis organoleptinėmis savybėmis. (4) Pritaikius šį standartą nepatenkinamos kokybės produktai būtų pašalinti iš rinkos, produkcija atitiktų vartotojų reikalavimus, būtų palengvinti prekybos ryšiai pagrįsti sąžininga konkurencija, tuo padedant kelti gamybos pelningumą. (5) Šie standartai taikomi visuose prekybos etapuose. Transportavimas tolimus atstumus, sandėliavimas tam tikrą laikotarpį arba įvairūs su jais susiję krovos darbai gali sukelti tam tikrus pakitimus dėl biologinio produktų vystymosi ar jų savybės greitai gesti. Į minėtą gedimą turi būti atsižvelgiama, taikant standartus pardavimo etapuose po išsiuntimo. Kadangi aukščiausios rūšies produktai turi būti ypač rūpestingai rūšiuojami ir pakuojami, gali būti atsižvelgiama tik į šios rūšies produktų šviežumo ir išsipūtimo stoką. (6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis KN 07020000 pozicijoje klasifikuojamų pomidorų prekybos standartai nustatomi priede. Standartas taikomas visuose pardavimo etapuose, remiantis Reglamentu (EB) Nr. 2200/96 nustatytomis sąlygomis. Tačiau etapuose po išsiuntimo produktai, lyginant su standartų nuostatomis: - gali būti ne tokie švieži ir išsipūtę, - (išskyrus aukščiausios rūšies produktus) gali turėti nedidelių gedimo požymių dėl jų vystymosi bei polinkio greitai gesti. 2 straipsnis Reglamentas (EEB) Nr. 778/83 panaikinamas. 3 straipsnis Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Jis taikomas nuo pirmosios trečio mėnesio po reglamento įsigaliojimo dienos. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. balandžio 14 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 160, 1999 6 26, p. 80. [3] OL L 86, 1983 3 31, p. 14. [4] OL L 346, 1997 12 17, p. 44. -------------------------------------------------- PRIEDAS POMIDORŲ STANDARTAS I. PRODUKCIJOS APIBRĖŽIMAS Šis standartas taikomas iš Lycopersicon lycopersicum (L.) Karsten ex Farw./Lycopersicon esculentum Mill. veislių (kultivarų) išaugintiems pomidorams, kurie turi būti švieži pristatyti vartotojui, išskyrus pomidorus pramoniniam perdirbimui. Pomidorai skirstomi į keturias komercines rūšis: - "apvalūs", - "rumbuoti", - "slyviniai" arba "pailgi", - "vynuoginiai" pomidorai (įskaitant "kokteilinius" pomidorus). II. NUOSTATOS DĖL KOKYBĖS Šio standarto tikslas yra nustatyti kokybės reikalavimus paruoštiems ir supakuotiems pomidorams. A. Minimalūs reikalavimai Visų rūšių, atsižvelgiant į kiekvienai rūšiai taikomas konkrečias nuostatas ir leistinus nukrypimus, pomidorai turi būti: - nepažeisti, - nesugedę; išskyrus pomidorus, kurie yra taip supuvę arba sugedę tiek, kad netinka vartojimui, - švarūs, beveik be jokių matomų pašalinių medžiagų, - šviežiai atrodantys, - faktiškai neturintys kenkėjų, - faktiškai nesužaloti kenkėjų, - neturintys normos ribas peržengiančios išorinės drėgmės, - neturintys jokio pašalinio kvapo ir (arba) skonio. Pomidorų kekių stiebai turi būti švieži, sveiki, švarūs, be lapų ir be jokių matomų pašalinių medžiagų. Pomidorų išsivystymas ir būklė turi būti tokie, kad jie galėtų: - išlaikyti transportavimą bei paruošimą ir - paskyrimo vietą pasiekti patenkinamos būklės. B. Klasifikacija Pomidorai skirstomi į šias tris rūšis: i) "Aukščiausia" rūšis Šiai rūšiai priskiriami pomidorai turi būti aukščiausios kokybės. Jų minkštimas turi būti kietas, pomidorai turi būti tai rūšiai būdingos formos, išvaizdos ir dydžio. Priklausomai nuo jų prinokimo, pomidorų spalva turi atitikti straipsnio A dalies paskutinėje pastraipoje išdėstytus reikalavimus. Pomidorai turi būti be žalių nugarėlių ir kitų defektų, išskyrus labai nežymius paviršiaus defektus, jeigu jie nekenkia bendrai produkto išvaizdai, kokybei, išsilaikymui ir produktų pristatymui pakuotėje. ii) I rūšis Šiai rūšiai priskiriami pomidorai turi būti geros kokybės. Jie turi būti pakankamai kieti ir turėti savo rūšiai būdingas savybes. Pomidorai turi būti neįskilę ir be matomų žalių nugarėlių. Tačiau gali būti leidžiami toliau išvardyti nežymūs defektai, jei jie nekenkia bendrai produktų išvaizdai, kokybei, išsilaikymui ir produktų pristatymui pakuotėje: - nežymūs formos ir dydžio defektai, - nežymūs spalvos defektai, - nežymūs odelės defektai, - labai nežymūs sutrenkimai. Be to, "rumbuoti" pomidorai: - gali turėti užgijusius ir ne ilgesnius kaip 1 cm įtrūkimus, - negali turėti pernelyg didelių gumbų, - gali turėti nedidelį rumbelį, tačiau jis turi būti nesukamštėjęs, - gali turėti ne didesnę kaip 1 cm2 sukamštėjusią purką, - gali turėti ploną pailgos formos žiedo žymę (panašią į siūlę), tačiau jos ilgis neturi būti didesnis kaip du trečdaliai didžiausio vaisiaus diametro. iii) II rūšis Šiai rūšiai priskiriami pomidorai, negalintys būti priskiriami I arba aukščiausiai rūšiai, tačiau atitinkantys pirmiau nurodytus būtiniausius reikalavimus. Jie turi būti pakankamai kieti (tačiau gali būti truputį minkštesni už I rūšies pomidorus) ir negali turėti nesugijusių įtrūkimų. Gali būti leidžiami toliau išvardyti defektai, jeigu pomidorai išsaugo pagrindinius savo kokybės, išsilaikymo ir pristatymo rodiklius: - formos, dydžio ir spalvos defektai, - odelės defektai arba sutrenkimai, jei vaisiui nėra rimtai pakenkta, - užgiję ne ilgesni kaip 3 cm įtrūkimai. Be to, "rumbuoti" pomidorai gali turėti: - didesnius gumbus nei leidžiama I rūšies pomidorams, tačiau pomidorai neturi būti deformuoti, - rumbelį, - ne didesnę kaip 2 cm2 sukamštėjusią purką, - ploną pailgos formos žiedo žymę (panašią į siūlę). III. NUOSTATOS DĖL RŪŠIAVIMO PAGAL DYDĮ Dydis nustatomas pagal didžiausią skersmenį, matuojamą per vaisiaus vidurį. Toliau išvardytos nuostatos netaikomos "vynuoginiams" pomidorams. A. Minimalus dydis Nustatomas toks mažiausias aukščiausios rūšies, I ir II rūšių pomidorų dydis: - 35 mm ("apvalūs" ir "rumbuoti" pomidorai), - 30 mm ("slyviniai" pomidorai). B. Dydžio skalė Pomidorai yra rūšiuojami pagal tokią dydžio skalę: - ne mažesni kaip 30 mm, tačiau mažesni kaip 35 mm [1], - ne mažesni kaip 35 mm, tačiau mažesni kaip 40 mm, - ne mažesni kaip 40 mm, tačiau mažesni kaip 47 mm, - ne mažesni kaip 47 mm, tačiau mažesni kaip 57 mm, - ne mažesni kaip 57 mm, tačiau mažesni kaip 67 mm, - ne mažesni kaip 67 mm, tačiau mažesni kaip 82 mm, - ne mažesni kaip 82 mm, tačiau mažesni kaip 102 mm, - ne mažesni kaip 102 mm. Dydžio skalė yra privaloma aukščiausios rūšies ir I rūšies pomidorams. Dydžio skalė netaikoma pomidorų kekėms. IV. NUOSTATOS DĖL LEISTINŲ NUOKRYPIŲ Kiekvienos pakuotės produktams, neatitinkantiems nurodytai rūšiai nustatytų reikalavimų, yra leidžiami kokybės ir dydžio nuokrypiai. A. Leistini kokybės nuokrypiai i) "Aukščiausia" rūšis - 5 % nuo pomidorų, kurie neatitinka atitinkamai rūšiai nustatytų reikalavimų, bet atitinka I rūšies reikalavimus arba, išimtiniais atvejais, neviršija tai rūšiai nustatytų leistinų nukrypimų ribų, vienetų skaičiaus arba svorio. ii) I rūšis - 10 % nuo pomidorų, kurie neatitinka atitinkamai rūšiai nustatytų reikalavimų, bet atitinka II rūšies reikalavimus arba, išimtiniais atvejais, neviršija tai rūšiai nustatytų leistinų nukrypimų ribų, vienetų skaičiaus arba svorio, - pomidorų kekėms 5 % nuo pomidorų, nuskintų nuo kotelio, vienetų skaičiaus arba svorio. iii) II rūšis - 10 % nuo pomidorų, kurie neatitinka nei atitinkamai rūšiai nustatytų, nei būtiniausių reikalavimų, išskyrus supuvusius, sudaužytus arba kitaip sugedusius produktus, netinkamus vartoti, vienetų skaičiaus arba svorio, - pomidorų kekėms 10 % nuo pomidorų, nuskintų nuo kotelio, vienetų skaičiaus arba svorio. B. Leistini dydžio nuokrypiai Visoms rūšims 10 % nuo pomidorų, kurie yra truputį didesni arba truputį mažesni nei nustatytas dydis, kai "apvalių" ir "rumbuotų" pomidorų nukrypimas nėra didesnis arba mažesnis kaip 33 mm, o "slyvinių" pomidorų – 28 mm, vienetų skaičiaus arba svorio. V. NUOSTATOS DĖL PATEIKIMO A. Vienodumas Visų pakuočių turinys turi būti vienodas, jose turi būti tik tos pačios kilmės, veislės arba komercinės rūšies, kokybės ir dydžio (jei rūšiuojama pagal dydį) pomidorų. Aukščiausios rūšies ir I rūšies pomidorai turi būti beveik vienodos spalvos ir prinokimo. Be to, "slyvinių" pomidorų ilgis turi būti pakankamai vienodas. Visas pakuotės turinys turi būti toks pat kaip ir pakuotės turinio matomoji dalis. B. Įpakavimas Pomidorai turi būti pakuojami taip, kad produkcija būtų tinkamai apsaugota. Pakuotės viduje naudojamos medžiagos turi būti naujos, švarios ir tokios kokybės, kuri padėtų išvengti bet kokios išorinės ar vidinės žalos produkcijai. Leidžiama naudoti tiktai tokias medžiagas, visų pirma popierių ar antspaudus su prekinėmis specifikacijomis, jeigu spausdinta arba ženklinta buvo netoksišku rašalu ar klijais. Pakuotėse neturi būti jokių pašalinės kilmės medžiagų. C. Pateikimas Pomidorai gali būti pateikti: i) po vieną vaisių, su taurelėmis ir trumpu koteliu arba be jų; ii) kekėmis, t. y. pomidorai yra pristatomi taip, kaip jie yra išsidėstę ant šakelės, arba kaip tokio išsidėstymo dalis; ant tokios šakelės (arba jos dalies) turi būti toks vaisių skaičius: - trys vaisiai (du vaisiai fasuojant), arba - šeši vaisiai (keturi vaisiai fasuojant), jei tai "vynuoginių" pomidorų kekės. VI. ŽENKLINIMO NUOSTATOS Ant kiekvienos pakuotės raidėmis sugrupuotomis toje pačioje pusėje, pažymėta įskaitomai ir nenuplaunamai bei matoma išorėje turi būti nurodyta ši detali informacija: A. Tapatumas Pakuotojas ir (arba) siuntėjas, pavadinimas ir adresas arba oficialiai išduotas ar pripažįstamas kodinis ženklas. Tačiau, jeigu naudojamas kodas, nuorodą "pakuotojas ir (arba) siuntėjas" (arba atitinkamą santrumpą) reikia pateikti šalia šio kodo. B. Produkcijos tipas - "pomidorai" arba "pomidorų kekės" ir komercinė rūšis, jeigu pakuotės turinys iš išorės nematomas. Ši informacijai turi būti nurodoma "vynuoginiams" (arba "kokteiliniams") pomidorams, ir tai nepriklauso nuo to, ar šie pomidorai yra pateikiami kekėmis ar ne, - veislės pavadinimas (pasirinktinai). C. Produkcijos kilmė - kilmės šalis ir pasirinktinai rajonas, kuriame pomidorai buvo išauginti, arba šalies, regiono arba vietinis vietovardis. D. Komercinės specifikacijos - rūšis, - dydis (jeigu rūšiuojama pagal dydį), nurodant mažiausią arba didžiausią skersmenį, arba tam tikrais atvejais "nerūšiuotas pagal dydį", - mažiausias cukraus kiekis, matuojamas refraktometru ir nurodomas Brix laipsniais (neprivaloma). E. Oficialus kontrolės ženklas (neprivalomas) [1] Taikoma tik "slyviniams" pomidorams. --------------------------------------------------